﻿ STABILITATE ŞI SCHIMBARE ÎN NIVELURILE ŞI STRUCTURA BUNĂSTĂRII SUBIECTIVE: ROMÂNIA 1997–1999 SERGIU BĂLŢĂTESCU na din cele mai mari provocări ale cercetării contemporane este modelarea transformării, domeniu de studiu care a U beneficiat din plin de disponibilitatea indicatorilor sociali, serii de timp statistice folosite pentru monitorizarea stării şi anticiparea schimbării. Această lucrare îşi propune să exploreze aspecte legate de stabilitatea bunăstării subiective, unul dintre indicatorii sociali importanţi, definită ca evaluarea pe care o face individul asupra propriei vieţi, în termeni de bună–rea. O stabilitate moderată (dar nu totală) este esenţială, întrucât arată că nu avem de-a face cu o trăsătură neschimbată sau cu o dispoziţie momentană, ci cu o măsură sensibilă la schimbare. Stabilitatea poate fi evaluată în termeni relativi sau absoluţi, ţinând de nivelurile medii sau de structură. Aceste caracteristici au fost explorate folosind o anchetă-panel pe 800 de persoane, produsă în cadrul programului Diagnoza calităţii vieţii între 1997 şi 1999. Am găsit că nivelurile medii ale bunăstării subiective variază semnificativ de la un an la altul. În schimb, structura ei (analizată prin structura factorială a 18 indicatori de satisfacţie şi evaluare, reprezentând cele mai relevante domenii ale vieţii şi nivelul contribuţiei acestora la explicarea variabilei globale de satisfacţie) se păstrează foarte similară, în perioada de timp cercetată. Dincolo de valoarea lor teoretică, rezultatele îi contrazic puternic pe cei care resping studiul fericirii şi satisfacţiei ca nerelevant pentru schimbarea socială. INTRODUCERE Una dintre cele mai mari provocări ale cercetării sociale contemporane este modelarea schimbării. Acest domeniu al sociologiei, care-i are ca înaintaşi pe Comte sau Condorcet, s-a deplasat, treptat, de la un stadiu al marilor teorii normative la studiul empiric al transformărilor pe care le suferă societatea. Cel puţin în ultimii patruzeci de ani, acest domeniu a beneficiat, în modul cel mai productiv cu putinţă, de disponibilitatea indicatorilor sociali, serii de timp statistice „folosite pentru a monitoriza sistemul social, ajutând la identificarea schimbărilor şi la ghidarea intervenţiilor pentru a influenţa cursul schimbării sociale” (Ferriss, 1988). Această lucrare îşi propune să exploreze aspectele care ţin de stabilitatea şi schimbarea bunăstării subiective, unul dintre indicatorii sociali importanţi, folosit, începând cu lucrarea de referinţă a lui Campbell, Converse şi Rodgers (1976), la studiul schimbării sociale. CALITATEA VIEŢII, XVIII, nr. 1–2, 2007, p. 125–136 126 SERGIU BĂLŢĂTESCU 2 BUNĂSTAREA SUBIECTIVĂ – CONCEPT ŞI MĂSURARE Definit ca evaluarea pe care o face individul asupra propriei vieţi, în termeni de bună – rea, acest concept beneficiază de câteva presupuneri implicite: 1. că există un sentiment global de bunăstare; 2. că acest sentiment rămâne relativ constant pe o perioadă mai lungă de timp; 3. că poate fi descris cu acurateţe de individ (Schwartz şi Strack, 1999). În plus, teoria implicită a bunăstării subiective presupune că evaluarea vieţii se face continuu, rezultatele fiind proiectate pe o scală simetrică (viaţă bună–rea). Când aprecierea este de nivel cognitiv, e vorba de satisfacţia faţă de viaţă; o apreciere afectivă se face la nivel hedonic (fericire). Cele două variabile sunt puternic intercorelate, întrucât reprezintă aprecierile din perspective diferite ale aceluiaşi fenomen – propria viaţă (Diener, 1994). Având în vedere că bunăstarea subiectivă are două dimensiuni, cognitivă şi afectivă, ea a fost conceptualizată de unii autori ca o atitudine. „Bunăstarea subiectivă este o atitudine – scriu Andrews şi Robinson – şi este larg acceptat că atitudinile includ cel puţin două componente fundamentale: cogniţia şi afectul” (Andrews şi Robinson, 1991). Este important de subliniat că, încadrând-o în această categorie, atribuim de la bun început bunăstării subiective atât un caracter de variabilitate (deosebind-o de trăsăturile de personalitate, care sunt fixe), cât şi de stabilitate (în raport, de pildă, cu stările de spirit, foarte instabile (Stull, 1987). Dar atitudinea presupune o orientare cognitivă şi afectivă spre un obiect – în cazul acesta, propria viaţă – presupunere care nu-i satisface pe toţi autorii. Haybron (2003), de exemplu, argumentează că oamenii nu au întotdeauna atitudini robuste despre vieţile lor, dovadă că, atunci când sunt întrebaţi despre cât de mulţumiţi sunt de vieţile lor, ei construiesc pe loc un răspuns, în funcţie de informaţia disponibilă în acel moment în mintea lor. „Dacă ai un simţ al bunăstării – adică simţi că viaţa ta merge bine, şi nu doar faptul că te simţi bine – n-ar trebui să inventezi ceva atunci când ţi se cere să spui nivelul tău de satisfacţie cu viaţa” (Haybron, 2003, p. 325). Ideea că oamenii nu au atitudini robuste asupra vieţii lor ca întreg rămâne însă discutabilă. Aş fi mai degrabă înclinat, pe baza experienţei personale de teren în cercetarea calităţii vieţii, să argumentez contrariul: oamenii au un „simţ al bunăstării”, chiar dacă el este oarecum „preformat” de societate. Desigur, am avea aici nevoie de mai multe date, mai ales de ordin calitativ, pentru a elucida această problemă. Veenhoven (1993; 1994) arată că bunăstarea subiectivă este relativ stabilă în timp, dar are şi un grad de variabilitate. De aceea, spune el, este utilizabilă pentru a ghida politicile sociale: dacă ar fi fost mult prea stabilă, atunci n-ar fi putut fi sensibilă la schimbarea condiţiilor de viaţă. Mai mult, aceasta înseamnă că ar trimite utilitarismul într-o fundătură conceptuală: dacă politicile sociale, în esenţă utilitariste, nu pot îmbunătăţi semnificativ fericirea umană, atunci nu şi-ar mai avea rostul. Pe de altă parte, dacă nivelurile ei ar fi prea variabile, bunăstarea subiectivă nu ar mai putea fi utilizată ca mijloc de evaluare a politicilor sociale, pentru că 3 STABILITATE ŞI SCHIMBARE 127 schimbările ei nu ar avea o semnificaţie legată de îmbunătăţirea sau înrăutăţirea condiţiilor de viaţă. Această variabilitate moderată face posibile comparaţiile inter-individuale şi ale agregatelor scorurilor de satisfacţie la nivel intra-societal şi inter-societal. Tocmai pe aceasta se bazează numeroasele cercetări comparative întreprinse în domeniul calităţii subiective a vieţii. TIPURI DE STABILITATE ALE BUNĂSTĂRII SUBIECTIVE Când vorbim de stabilitate, o distincţie foarte utilă este între nivelurile individuale şi cele agregate (societale) ale bunăstării subiective. În acest ultim caz, se iau valorile medii, mediane sau abaterea standard (Andrews şi Robinson, 1991; Diener, 1994; Veenhoven, 1994). Problema este aici dacă măsurile la nivel agregat se schimbă semnificativ de la un moment al măsurării la altul (de exemplu, de la un an la altul). În ţările OECD, unde sunt disponibile măsurări pe o perioadă mai lungă ale bunăstării subiective, nivelurile medii ale satisfacţiei cu viaţa şi fericirii nu variază foarte mult, de la un an la altul. Trendul este uşor crescător sau descrescător, de la ţară la ţară. De exemplu, în privinţa SUA ultimilor patruzeci de ani, cercetătorii nu se pot pune de acord dacă există o schimbare semnificativă. Lane (2000) vorbeşte de descreşterea acestor niveluri, în vreme ce Veenhoven (2005), utilizând date de anchetă puse recent la dispoziţie de Gallup, pune în evidenţă în nivelurile medii. Variaţia s-ar datora, în mod special, trendului pozitiv pe care o are bunăstarea subiectivă a persoanelor de culoare (Adams, 1997). Datele din World Values Survey arată o tendinţă crescătoare în anii ’80, în Uniunea Europeană şi Canada, urmată de o stagnare în anii ’90 (Bălţătescu, 2005). Unul din cele mai importante şi mai puţin cercetate aspecte ale stabilităţii este stabilitatea structurii bunăstării subiective. Caracterul multidimensional al acestei variabile a fost relevat încă de la primele cercetări mai aprofundate. Bradburn şi Noll (1969) au constatat că, între componenta afectivă pozitivă (responsabilă pentru stările de bucurie, mândrie etc.) şi cea negativă (depresie, plictiseală, nelinişte, singurătate) există doar corelaţii foarte slabe, cele două dimensiuni putând fi considerate aproape independente. Şi acestea două, la rândul lor, sunt relativ independente de o a treia, satisfacţia faţă de viaţă (Andrews şi Withey, 1976). Sunt puţine date longitudinale despre afectul pozitiv sau negativ. În schimb, stabilitatea nivelurilor medii ale satisfacţiei faţă de propria viaţă este îndelung cercetată. Un alt aspect al acestei stabilităţii ţine de relaţia pe care o are variabila bunăstare subiectivă cu corelatele ei (de exemplu, cu variabile sociodemografice, precum genul sau vârsta). Întrebările se referă, în acest caz, la schimbările în nivelurile medii ale diferitelor grupuri sociodemografice, dar şi asupra modului cum aceste variabile, luate împreună, contribuie la explicarea satisfacţiei globale. De exemplu, se afirmă că variabilele sociodemografice explică, în medie, 10–15% din variaţia interpersonală a bunăstării subiective (Diener, 1994). Mai importantă 128 SERGIU BĂLŢĂTESCU 4 este aici corelaţia pe care o are această mărime cu variabile cu care se află într-o relaţie cauzală. De exemplu, corelaţia dintre individualism, înţeles în sens psihologic (vezi Hofstede, 1980) şi bunăstarea subiectivă a crescut pe parcursul secolului XX? Pentru cercetătorul schimbării sociale globale, răspunsul la această întrebare completează analiza evoluţiei nivelurilor celor două variabile. Andrews (1991) face o analiză asupra schimbărilor petrecute în ceea ce priveşte nivelurile şi structura bunăstării subiective, între 1972 şi 1988. Folosind metoda componentelor principale, el descoperă o corespondenţă aproape perfectă între factorii care determină răspunsurile la întrebările de satisfacţie din cele două anchete. Mai mult, el realizează o analiză comparativă de regresie cu satisfacţia faţă de şase dintre cele mai importante domenii ale vieţii ca variabile independente, obţinând coeficienţi similari. Bryant şi Veroff (1982) realizează un tip similar de analiză factorială pentru date culese în 1957 şi 1976, obţinând o relativă stabilitate a factorilor, dar şi o convergenţă pe care o numesc „socioistorică” în ceea ce priveşte nivelurile comparative ale bărbaţilor şi femeilor. Figura 1 Tipuri de stabilitate a bunăstării subiective Stabilitatea nivelurilor (medii, abateri standard) Stabilitatea absolută (nivele) În România, Mărginean, Precupeţu şi Preoteasa (2004) clasifică calitatea vieţii în patru domenii diferite: calitatea vieţii personale, calitatea societăţii, relaţia individului cu societatea şi satisfacţia/insatisfacţia faţă de viaţă, identificând, pentru 5 STABILITATE ŞI SCHIMBARE 129 fiecare dintre acestea, puncte de suport (cu valori crescute) şi elemente critice (valori medii scăzute). Analizând seriile de timp pe intervalul 1990–2003, autorii identifică schimbări moderate ale tuturor indicatorilor selectaţi. Într-una dintre lucrările mele anterioare am studiat trendurile distribuţiei bunăstării subiective după variabilele sociodemografice, punând în evidenţă schimbări semnificative în ceea ce priveşte distribuţia după vârstă şi pregătire şcolară, între 1990 şi 1999, dar şi o convergenţă a nivelurilor medii ale bărbaţilor şi femeilor (Bălţătescu, 2004a). În altă parte am arătat că, în aceeaşi perioadă de timp, şase dintre cei mai importanţi indicatori de satisfacţie sectorială îşi păstrează ordinea relativă, dar există variaţii importante de la un an la altul în ceea ce priveşte mărimea contribuţiei independente a acestor variabile la satisfacţia globală faţă de viaţă (Bălţătescu, 2004b). La nivel individual, stabilitatea a fost abordată în două feluri: la nivel absolut sau relativ. În cercetare, în cazul ambelor abordări, se folosesc anchete tip panel. Stabilitatea absolută reprezintă lipsa variabilităţii, în timp, a nivelurilor absolute ale bunăstării subiective. Abordarea folosind scoruri ale schimbării (obţinute ca simpla diferenţă între nivelurile absolute ale variabilei, la diferite momente de timp) a fost criticată pentru fidelitatea redusă şi pentru erorile cauzate de eventualele schimbări în starea de spirit a respondenţilor (Headey şi Wearing, 1992). O alternativă ar fi estimarea stabilităţii în termeni relativi, sau în ranguri. Aici nu mai contează nivelul absolut al bunăstării subiective, ci ordinea pe care o are individul în eşantionul din care face parte. Stabilitatea este definită aici ca absenţa „mobilităţii de-a lungul scării fericirii” (Ehrhardt, Saris şi Veenhoven, 2000; Headey şi Wearing, 1992). METODOLOGIA STUDIULUI În cele ce urmează am fost preocupat să cercetez stabilitatea nivelurilor şi structurii bunăstării subiective în România. Am folosit un subset de date din programul de cercetare Diagnoza calităţii vieţii (ICCV, 1990–1999), mai precis subsetul panel 1997–1999. El cuprinde un eşantionul aleator, de nivel naţional, cu 800 de cazuri. Bunăstarea subiectivă este măsurată printr-o scală simplă, în cinci trepte: Luând în considerare întreaga situaţie, cât de mulţumit sunteţi de viaţa dvs. de zi cu zi? 1. Foarte nemulţumit; 2. Nemulţumit; 3. Nici nemulţumit, nici mulţumit; 4. Mulţumit; 5. Foarte mulţumit (Mărginean, 1991; Zamfir, 1992). Distribuţia variabilei în 1999 este reprezentată în figura următoare: După cum se observă, scala are o oblicitate negativă, un mai mare procent din subiecţi declarându-se nesatisfăcuţi faţă de viaţă, faţă de cei care s-au declarat satisfăcuţi faţă de viaţă. Pentru studiile corelaţionale au fost aleşi indicatori ai calităţii percepute (de satisfacţie şi de evaluare), referitori la 18 domenii ale vieţii, din sfera personală, relaţională şi publică. Au fost excluse domeniile precum satisfacţia faţă de locul de muncă şi veniturile obţinute personal de subiect, care ar fi generat un număr important de cazuri lipsă. Au rezultat următoarele domenii: 130 SERGIU BĂLŢĂTESCU 6 ● sănătatea; ● locuinţa; ● calitatea mediului; ● relaţiile cu vecinii; ● veniturile familiei; ● asigurarea apei potabile; ● asistenţa medicală primită; ● activitatea poliţei; ● calitatea învăţământului; ● posibilităţile de recreare; ● posibilitatea de afirmare în viaţă; ● accesibilitatea formelor de învăţământ; ● securitatea pe stradă şi acasă; ● respectarea drepturilor; ● viaţa politică din ţară; ● relaţiile dintre oameni; ● realizările din viaţă; ● modul de petrecere a timpului liber. Figura 2 Distribuţia satisfacţiei faţă de viaţă 35% 33,3% 31,0% 30% 25% 23,4% 20% 15% 10,8% 10% 5% 1,3% 0% FOARTE NEMULTUMIT NEMULTUMIT NICI... NICI... MULTUMIT FOARTE MULTUMIT Sursa: Diagnoza calităţii vieţi (1999). Aceste domenii corespund unui spectru larg de preocupări relevante, ale individului. 7 STABILITATE ŞI SCHIMBARE 131 Indicatorii de satisfacţie sunt măsuraţi cu următoarea scală: Cât de mulţumit sunteţi de:... ? 1. Foarte nemulţumit; 2. Nemulţumit; 3. Nici nemulţumit, nici mulţumit; 4. Mulţumit; 5. Foarte mulţumit (Mărginean, 1991; Zamfir, 1992). Indicatorii de evaluare sunt măsuraţi după aceeaşi scală de la 1 la 5, dar întrebările şi numele variantelor de răspuns diferă. Astfel, un calup de întrebări este precedat de formula: Mai jos sunt menţionate o serie de asemenea aspecte. Vă rugăm să le caracterizaţi, în ceea ce vă priveşte, încercuind cifra corespunzătoare. Verbalizarea răspunsurilor este următoarea: 1. Foarte proastă(e); 2. Proastă(e); 3. Nici proastă(e), nici bună(e); 4. Bună(e); 5. Foarte bună(e). Un alt calup de întrebări este precedat de întrebarea: Caracterizaţi în continuare, alte condiţii de viaţă:, iar răspunsurile sunt date pe scala 1. Foarte rău 2. Rău 3. Satisfăcător 4. Bun 5. Foarte bun, respectiv 1. Foarte scăzută; 2. Scăzută; 3 Satisfăcătoare; 4. Ridicată; 5. Foarte ridicată (Mărginean, 1991; Zamfir, 1992). Raţiunea pentru care au fost incluşi, deopotrivă, indicatorii de evaluare şi cei de satisfacţie este că, în ciuda diferenţelor semantice, ei prezintă o mare similaritate. Evaluarea pozitivă a unui domeniu implică, în mare măsură, satisfacţia cu acel domeniu, şi invers. Astfel, după cum se constată, ei sunt puternic corelaţi. Pe de altă parte, în analizele româneşti, ei sunt folosiţi împreună sub titlul de indicatori ai calităţii vieţii percepute (Mărginean, 1991; Zamfir, 1992). REZULTATE 1. Stabilitatea nivelurilor medii. Contextul în care a fost măsurată variaţia satisfacţiei faţă de viaţă este cel din a doua parte a guvernării de dreapta, 1996–2000, caracterizată de un declin atât al indicatorilor obiectivi cât şi al celor subiectivi. Măsurile bunăstării subiective nu fac excepţie, înregistrându-se o scădere treptată în eşantionul nostru, după cum o arată tabelul numărul 1. Tabelul nr. 1 Variaţia procentuală în frecvenţe relative, medie şi abatere standard a satisfacţiei faţă de viaţă, între 1997 şi 1999 1997 1998 1999 Variaţia Variaţia Variaţia 1997–19981998–1999 1997–1999 Foarte nemulţumit 7,7 10,2 10,8 32,2% 5,7% 39,8% Nemulţumit 29,6 33,0 33,4 11,6% 1,1% 12,9% Nici nemulţumit, nici mulţumit 36,2 30,8 31,1 -14,8% 1,0% -13,9% Mulţumit 25,4 24,8 23,4 -2,2% -5,6% -7,7% Foarte mulţumit 1,2 1,1 1,3 -0,5% 9,7% 9,1% Medie (transformată la scala 0–10) 4,57 4,34 4,27 -4,9% -1,6% -6,4% Abaterea standard a variabilei 2,34 2,46 2,46 5,0% 0,1% 5,1% (transformată la scala 0–10) Sursa: Diagnoza calităţii vieţii (ancheta-panel), calcul personal. 132 SERGIU BĂLŢĂTESCU 8 Se observă că schimbarea cea mai însemnată se petrece între anii 1997 şi 1998, când procentul celor foarte nemulţumiţi de viaţa lor creşte de la 7,7 la peste 10 procente (variaţie totală, 39,8%), iar procentul celor nemulţumiţi de viaţa lor creşte de la 29,6 la 33 (variaţie totală, 12,9%). Această diferenţă are drept contrapondere scăderea totală cu aproximativ 14% a celor care se declară nici mulţumiţi, nici mulţumiţi, şi mai puţin a celor mulţumiţi de viaţa lor (-7,7%). Ca urmare, valoarea medie a variabilei, transformată liniar la scala 0–10, scade cu 6,4 procente, adică cu aproximativ două treimi de punct pe o scală de la 0 la 10, ceea ce, în contextul schimbărilor măsurate în context internaţional, reprezintă o variaţie însemnată. Într-o altă lucrare am arătată că, puse într-un mod care le făcea mai dependente de contextul sociopolitic, răspunsurile la întrebarea cât de mulţumit sunteţi de viaţa dvs. variau şi mai drastic (Bălţătescu, 2000). În ceea ce priveşte abaterea standard a variabilei satisfacţia faţă de viaţă, ea creşte de la 2,34 la 2,46, până în 1998, pentru a rămâne la acest nivel şi în 1999. Această variaţie trebuie interpretată în contextul dezbaterii din literatura de specialitate asupra oportunităţii folosirii diferitelor măsuri ale dispersiei bunăstării subiective. Răspunzând criticilor asupra incapacităţii măsurilor simple, precum abaterea standard, de a capta schimbarea bunăstării subiective, dat fiind că, de exemplu, abaterea standard creşte odată cu scăderea în nivel a variabilei, Kalmijn şi Veenhoven (2005) testează numeroase măsuri alternative, incluzând indicele Gini, concluzionând că acestea nu sunt potrivite. Prin urmare, ei recomandă folosirea abaterii standard. Este, totuşi, greu de evaluat, tocmai din cauza obiecţiei mai sus citate, şi anume, cât din creşterea abaterii standard între 1997 şi 1998 poate fi interpretată ca o creştere a inegalităţii în ceea ce priveşte bunăstarea subiectivă. 2. Stabilitatea structurii. M-a interesat în primul rând, dacă de la un an la altul structura factorială rămâne aceeaşi. Am folosit metoda componentelor principale cu normalizare Keiser, iar matricea componentelor a fost rotită după metoda Varimax. Folosind testul „grohotişului”, am identificat un număr optim de factori pentru toate trei valurile cercetării, anume, 4. I-am denumit: resurse, mediu socio-economic, servicii şi viaţă personală şi domestică. Distribuţia pe fiecare factor în cei trei ani succesivi este prezentată în tabelul nr. 2. Varianţa explicată este de 45,5% în 1997, 45,2% în 1998 şi 45,0% în 1999. Se observă că structura este foarte stabilă în toţi anii. Doar două variabile: modul de petrecere a timpului liber şi calitatea mediului migrează, în 1998. Suntem aproape, din acest punct de vedere, de rezultatele lui Andrews, care însă constata o perfectă stabilitate a structurii la două măsurători succesive de peste şaisprezece ani. Pasul următor a fost acela de a compara contribuţia independentă la variabila de satisfacţie globală. Pentru aceasta am introdus toate cele 18 variabile în trei analize de regresie, succesive. În tabelul următor sunt înfăţişaţi coeficienţii de regresie standardizaţi şi probabilităţile corespunzătoare. Au fost trecute primele 9 STABILITATE ŞI SCHIMBARE 133 variabilele care au o contribuţie semnificativă la variaţia variabilei dependente, în număr de zece, în ordinea contribuţiilor din 1997. Tabelul nr. 2 Analiza factorială a 18 variabile de calitatea vieţii percepute în trei ani succesivi. Haşurile indică încadrarea variabilei în unul dintre cei patru factori pentru anul respectiv Factor 4 Factor 2 Factor 3 Factor 1 Viaţă Mediu Nume variabilă Servicii personală şi Resurse Nr. socioeconomic domestică variabilă 97 98 99 97 98 99 97 98 99 97 98 99 1. sănătatea 2. veniturile familiei 3.. posibilitatea de afirmare în viaţă 4. accesibilitatea formelor de învăţământ 5. securitatea pe stradă şi acasă 6. respectarea drepturilor 7. viaţa politică din ţară 8. relaţiile dintre oameni 9. calitatea mediului 10. asigurarea apei potabile 11. asistenţa medicală primită 12. activitatea poliţiei 13. calitatea învăţământului 14. locuinţa 15. relaţiile cu vecinii 16. viaţa de familie 17. realizările din viaţă 18. modul de petrecere a timpului liber Surse: Diagnoza calităţii vieţii, ancheta-panel 1997–1999. Calcul personal. 134 SERGIU BĂLŢĂTESCU 10 Tabelul nr. 3 Contribuţia independentă a 18 variabile de calitatea vieţii percepute, la variabila bunăstare subiectivă, în trei ani succesivi. Coeficienţi beta şi probabilitatea acestora de a fi diferiţi de zero 1997 1998 1999 Beta Sig Beta Sig Beta Sig 1 veniturile familiei 0,21 0,00 0,22 0,00 0,16 0,00 2 modul de petrecere a timpului liber 0,15 0,00 0,18 0,00 0,14 0,00 3 realizările din viaţă 0,11 0,00 0,15 0,00 0,16 0,00 4 viaţa politică din ţară 0,10 0,00 0,09 0,00 0,12 0,00 5 respectarea drepturilor 0,10 0,01 0,18 0,00 0,12 0,00 6 posibilitatea de afirmare în viaţă 0,08 0,02 0,06 0,05 0,06 0,05 7 sănătatea 0,08 0,01 0,06 0,04 0,14 0,00 8 locuinţa 0,07 0,03 0,08 0,01 0,04 0,16 9 securitatea pe stradă şi acasă 0,07 0,04 0,02 0,06 0,04 0,55 10 viaţa de familie 0,06 0,06 0,08 0,01 -0,02 0,57 11 calitatea mediului 0,03 0,00 0,02 0,33 0,97 0,60 12 relaţiile cu vecinii dvs. -0,04 -0,04 0,01 0,17 0,19 0,75 13 asigurarea apei potabile -0,04 0,01 0,01 0,17 0,62 0,80 14 asistenţa medicală primită 0,04 -0,06 0,06 -0,02 0,52 0,26 15 activitatea poliţiei 0,01 0,03 0,01 0,86 0,33 0,77 16 calitatea învăţământului -0,02 0,03 -0,03 0,49 0,36 0,34 17 accesibilitatea formelor de învăţământ 0,02 0,02 0,05 0,58 0,55 0,13 18 relaţiile dintre oameni 0,00 -0,01 0,06 0,04 0,94 0,78 Surse: Diagnoza calităţii vieţii, ancheta-panel 1997–1999. Calcul personal. Notă: Au fost subliniate probabilităţile peste 0,05. După cum se observă, variabilele cu contribuţia cea mai importantă în toţi anii sunt satisfacţia faţă de venituri, faţă de modul de petrecere a timpului liber şi faţă de realizările din viaţă. Valori în jur de 0,10 ai coeficientului de regresie standardizat sunt întâlniţi şi pentru satisfacţia faţă de viaţa politică şi evaluarea respectării drepturilor. Celelalte variabile au în general contribuţii mici, cu coeficienţi beta în jurul valorii de 0,05. Se observă că ordinea contribuţiilor independente se păstrează atât în cazul primelor trei cât şi a variabilelor de pe locurile 8–10. Contribuţia celorlalte variabile diferă destul de mult, de la an la an. Din nou avem o stabilitate moderată a structurii. Deşi nu există o potrivire perfectă, variabilele cu contribuţii ridicate, medii şi scăzute îşi păstrează, cu mici excepţii, ordinea, de la an la an. CONCLUZII ŞI LIMITĂRI Am văzut că nivelurile societale ale bunăstări subiective variază semnificativ de la un an la altul. Mai ales între 1997 şi 1998 există diferenţe importante. Aceasta sugerează că acest indicator este sensibil la schimbările (în bine sau în rău) în ceea ce priveşte condiţiile de viaţă ale oamenilor. Pe de altă parte, vreme de trei ani, bunăstarea subiectivă îşi păstrează, într-o măsură importantă, structura, atât în ceea 11 STABILITATE ŞI SCHIMBARE 135 ce priveşte distribuţia factorilor, cât şi în ceea ce priveşte contribuţia variabilelor sectoriale la variabila de satisfacţie globală. Aceasta arată că, chiar şi în condiţiile unei variaţii semnificative ale nivelurilor societale, se schimbă relativ puţin raportul pe care această variabilă globală îl are cu corelatele ei, de tipul satisfacţiilor faţă de domeniile vieţii. Avem de-a face cu un indicator în acelaşi timp sensibil la schimbare, dar şi robust, ceea ce îi contrazice puternic pe aceia care consideră că fericirea şi satisfacţia sunt doar dispoziţii momentane, şi de aici, studiul bunăstării subiective este neştiinţific sau cel puţin nerelevant pentru cercetătorul societăţii. Pe de altă parte, intervalul de timp luat în considerare este destul de redus (trei ani). Ar fi interesant de urmărit variaţia nivelurilor şi structurii pe o perioadă mai mare de timp. De asemenea, analiza stabilităţii şi variabilităţii nivelurilor societale trebuie completată de analiza traiectoriilor individuale şi determinanţii acestora, pentru a înţelege mai bine modul cum răspunde acest indicator social la schimbarea condiţiilor obiective de viaţă. BIBLIOGRAFIE 1. Adams, V. H., A Paradox in African American Quality of Life, „Social Indicators Research”, vol. 42, nr. 2, pp. 205–219, 1997. 2. Andrews, F. M., Stability and Change in Levels and Structure of Subjective Well-Being – USA 1972 and 1988, „Social Indicators Research”, vol. 25, nr. 1, p. 1–30, 1991. 3. Andrews, F. M., & Robinson, J. P., Measures of Subjective Well-Being, în: J. P. Robinson, P. R. Shaver & L. S. Wrightsman (coord.), Measure of Personality and Social Psychological Attitudes, Academic Press, San Diego, p. 62–114, 1991. 4. Andrews, F. M., & Withey, S. B., Social indicators of well-being. Americans perceptions of life quality, Plenum Press, New York, 1976. 5. Bălţătescu, S., Satisfacţia vieţii în România (1990–2001). O cercetare comparativă asupra a două serii de date, „Revista de Cercetări Sociale”, vol. 7, nr. 3–4, p. 63–76. , 2000 6. Bălţătescu, S., Corelate sociodemografice ale satisfacţiei cu viaţa în România postdecembristă. O analiză de tendinţă, în: C. Zamfir & E. Zamfir (coord.), Starea societăţii româneşti. Volumul conferinţei anuale a Asociaţiei Române de Sociologie şi a Asociaţiei Române de Promovare a Asistenţei Sociale, Oradea, septembrie 2004, Ed. Universităţii din Oradea, 2004a. 7. Bălţătescu, S., Determinanţi ai satisfacţiei cu viaţa în perspectivă transsecţională, în: C. Zamfir & E. Zamfir (Eds.), Conferinţa anuală a Asociaţiei Române de Sociologie şi a Asociaţiei Române de Promovare a Asistenţei Sociale, 7– 8 mai, Cluj, 2004b. 8. Bălţătescu, S., Confidence in Government and Happiness in EU and US, Comunicare la International Joint Workshop: Europe and North America – Societies in Contrast. Hanse Institute for Advanced Study, Delmenhorst, Germany, 2005. 9. Bradburn, N. M., & Noll, C. E., The structure of psychological well-being, Aldine, Chicago, 1969. 10. Bryant, F. B., & Veroff, J., The Structure of Psychological Well-being: a Sociohistorical Analysis, „Journal of Personality and Social Psychology”, vol. 43, p. 653–673, 1982. 11. Campbell, A., Converse, P. E., & Rodgers, W. L., The quality of American life: perceptions, evaluations, and satisfactions, Russell Sage Foundation, New York, 1976. 12. Diener, E., Assessing Subjective Well-Being – Progress and Opportunities, „Social Indicators Research”, vol. 31, nr. 2, p. 103–157, 1994. 13. Ehrhardt, J. J., Saris, W. E., & Veenhoven, R., Stability of Life-Satisfaction over Time: Analysis of Change in Ranks in a National Population, „Journal of Happiness Studies”, vol. 1, nr. 2, p. 177–205, 2000. 136 SERGIU BĂLŢĂTESCU 12 14. Ferriss, A. L., The Uses of Social-Indicators, „Social Forces”, vol. 66, nr. 3, pp. 601–617, 1988. 15. Haybron, D. M., What do we Want from a Theory of Happiness?, „Metaphilosophy”, vol. 34, nr. 3, pp. 305, 2003. 16. Headey, B., & Wearing, A. J., Understanding happiness: a theory of subjective well-being, Longman Cheshire, Melbourne, 1992. 17. Hofstede, G. H., Culture’s consequences, Sage, Beverly Hills, CA, 1980. 18. Kalmijn, W., & Veenhoven, R., Measuring Inequality of Happiness in Nations: In Search for Proper Statistics, „Journal of Happiness Studies”, vol. 6, nr. 4, pp. 357, 2005. 19. Lane, R. E., The loss of happiness in market democracies, Yale University Press, New Haven, 2000. 20. Mărginean, I., Analiza comparativă a calităţii vieţii, „Calitatea vieţii”, vol. 2, nr. 3–4, pp. 157–168, 1991. 21. Mărginean, I., Calitatea vieţii percepute în România, În: I. Mărginean & A. Bălaşa (coord.), Calitatea vieţii în România, Editura Expert, Bucureşti, pp. 61–108, 2002. 22. Mărginean, I., Precupeţu, I., & Preoteasa, A.-M., Puncte de suport şi elemente critice în evoluţia calităţii vieţii în România, „Calitatea vieţii”, vol. 15, nr. 1–2, 2004. 23. Schwartz, N., & Strack, F., Report on Subjective Well-Being: Judgemental Process and Their Methodological Implications, în: D. Kahneman, E. Diener & N. Schwartz (coord.), Well-Being: The Foundations of Hedonic Psychology, Russel Sage Foundation, New York, p. 61–84, 1999. 24. Stull, D. E., Conceptualization and Measurement of Well-being: Implications for Policy Evaluation, În: E. F. Borgatta & R. J. Montgomery (coord.), Critical Issues in Aging Policy. Linking Research and Values, Sage, London, p. 55–90, 1987. 25. Veenhoven, R., Happiness in nations: subjective appreciation of life in 56 nations, 1946– 1992, Erasmus University of Rotterdam, Department of Social Sciences, RISBO, Center for Socio- Cultural Transformation, 1993. 26. Veenhoven, R., Is Happiness a Trait – Tests of the Theory That a Better Society Does Not Make People Any Happier, „Social Indicators Research”, vol. 32, nr. 2, p. 101–160, 1994. 27. Veenhoven, R., Trends in Happiness in US, International Joint Workshop: Europe and North America – Societies in Contrast. Hanse Institute for Advanced Study, Delmenhorst, Germany, 2005. 28. Zamfir, C., Indicatori şi surse de variaţie a calităţii vieţii, Editura Academiei RSR, Bucureşti, 1984. 29. Zamfir, C., Determinanţi ai calităţii vieţii, „Calitatea vieţii”, vol. 3, nr. 2–4, 1992. ne of the most important challenges to the contemporary social research is the modelling of change. This domain fully benefited O from the availability of the social indicators, statistical time series used to monitor the social state and to anticipate change. The purpose of this paper is to explore aspects linked to the stability of the subjective well-being, one of the most important social indicators, defined as the evaluation of its life as an individual, in terms of good and bad. A moderate (but not total) stability is essential, showing that this variable is not a totally stable trait or a momentary disposition, but that it is sensible to change. The stability can be assessed in relative and absolute terms, and refers to the average levels or to the structure of the variable. These characteristics have been explored using a panel survey on 800 subjects, issued in the framework of the Romanian Quality of Life Diagnosis between 1997 and 1999. I found that the subjective well-being average levels significantly modifies with time. On the contrary, its structure (analyzed as the factorial configuration of 18 satisfaction and evaluation indicators, referring to most relevant domains of life, and the levels of their contributions to the variation of the overall satisfaction indicator) maintains its similarity across years. Besides their theoretical value, the results strongly argue against those who reject the study of the happiness and satisfaction, considering it as irrelevant for the social change. 